LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VYRIAUSYBĖS 1996 M. RUGSĖJO 18 D. NUTARIMO NR. 1079 „DĖL VISUOMENĖS DALYVAVIMO TERITORIJŲ PLANAVIMO PROCESE NUOSTATŲ PATVIRTINIMO“ PAKEITIMO

2007 m. kovo 14 d. Nr. 247

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 1996 m. rugsėjo 18 d. nutarimą Nr. 1079 „Dėl Visuomenės dalyvavimo teritorijų planavimo procese nuostatų patvirtinimo“ (Žin., 1996, Nr. 90-2099; 2004, Nr. 112-4189) ir išdėstyti jį nauja redakcija:

„LIETUVOS RESPUBLIKOS VYRIAUSYBĖ

N U T A R I M A S

DĖL VISUOMENĖS DALYVAVIMO TERITORIJŲ PLANAVIMO PROCESE NUOSTATŲ PATVIRTINIMO

Vadovaudamasi Lietuvos Respublikos teritorijų planavimo įstatymo (Žin., 1995, Nr. 107-2391; 2004, Nr. 21-617) 30 straipsnio 3 dalimi, Lietuvos Respublikos Vyriausybė nutaria:

Patvirtinti Visuomenės dalyvavimo teritorijų planavimo procese nuostatus (pridedama).“

Ministras Pirmininkas	Gediminas Kirkilas

Aplinkos ministras	Arūnas Kundrotas

PATVIRTINTA

Lietuvos Respublikos Vyriausybės

1996 m. rugsėjo 18 d. nutarimu Nr. 1079

(Lietuvos Respublikos Vyriausybės

2007 m. kovo 14 d. nutarimo Nr. 247 redakcija)

VISUOMENĖS DALYVAVIMO TERITORIJŲ PLANAVIMO PROCESE NUOSTATAI

I. BENDROSIOS NUOSTATOS

1. Visuomenės dalyvavimo teritorijų planavimo procese nuostatai (toliau vadinama – šie Nuostatai) reglamentuoja bendrąją ir supaprastintą visuomenės dalyvavimo teritorijų planavimo procese tvarką, taip pat bendrojo, specialiojo ir detaliojo teritorijų planavimo dokumentų projektų rengimo viešumą užtikrinančias procedūras.

2. Šie Nuostatai privalomi valstybės ir savivaldybių institucijoms bei įstaigoms, juridiniams ir fiziniams asmenims, dalyvaujantiems teritorijų planavimo dokumento projekto rengimo procese, išskyrus valstybės sienos, krašto apsaugos ir strateginės reikšmės objektų, kurie susiję su įslaptinta informacija, teritorijų detaliųjų planų rengimo procesą.

3. Bendroji ar supaprastinta visuomenės dalyvavimo teritorijų planavimo procese tvarka taikoma atsižvelgiant į teritorijų planavimo lygmenis (pagal planuojamos teritorijos dydį ir sprendinių konkretizavimo lygį) ir rūšis.

4. Šiuose Nuostatuose vartojamos sąvokos:

Baigiamasis susirinkimas-konferencija – viešumą užtikrinanti procedūra, skirta nacionalinio ir regiono lygmenų teritorijų planavimo dokumentų sprendiniams, pateiktiems pasiūlymams ir konsultavimosi rezultatams aptarti, strateginio pasekmių aplinkai vertinimo ir teritorijų planavimo dokumento sprendinių poveikio vertinimo ataskaitoms pateikti.

Strateginio pasekmių aplinkai vertinimo ataskaita – sąvokos apibrėžimas pateiktas Planų ir programų strateginio pasekmių aplinkai vertinimo tvarkos apraše, patvirtintame Lietuvos Respublikos Vyriausybės 2004 m. rugpjūčio 18 d. nutarimu Nr. 967 (Žin., 2004, Nr. 130-4650).

Supažindinimas – viešumą užtikrinanti procedūra, kurios metu visuomenei sudaromos galimybės įgyti žinių apie teritorijų planavimo dokumento projektą, aiškinami jo sprendiniai siekiant sužinoti visuomenės nuomonę ir gauti jos pasiūlymus dėl teritorijų planavimo dokumento sprendinių.

Teritorijų planavimo dokumentų sprendinių poveikio vertinimo ataskaita – sąvokos apibrėžimas pateiktas Teritorijų planavimo dokumentų sprendinių poveikio vertinimo tvarkos apraše, patvirtintame Lietuvos Respublikos Vyriausybės 2004 m. liepos 16 d. nutarimu Nr. 920 (Žin., 2004, Nr. 113-4228).

Vieša ekspozicija – viešumą užtikrinanti procedūra, kurios metu viešai eksponuojami parengti teritorijų planavimo dokumento sprendiniai (grafinė ir tekstinė dalys) ir aiškinamoji medžiaga (paaiškinimai, schemos, brėžiniai, strateginio pasekmių aplinkai vertinimo ir teritorijų planavimo dokumento sprendinių poveikio vertinimo ataskaitos ir t.t.).

Viešas susirinkimas – viešumą užtikrinanti procedūra, skirta rajono ir vietovės lygmenų teritorijų planavimo dokumento sprendiniams, jų alternatyvoms bei pateiktiems pasiūlymams aptarti, strateginio pasekmių aplinkai vertinimo ir teritorijų planavimo dokumento sprendinių poveikio vertinimo ataskaitoms pateikti.

Viešumą užtikrinanti procedūra – vienas ar keli veiksmai, kuriuos privalo atlikti planavimo organizatorius arba jo įgaliotas asmuo ir kurie susiję su visuomenės dalyvavimu teritorijų planavimo dokumento projekto rengimo procese, taip pat su visuomenės galimybėmis teikti pasiūlymus dėl teritorijų planavimo dokumento sprendinių papildymo, jų alternatyvos pateikimo ar pakeitimo.

Visuomenės dalyvavimas – savanoriškas juridinių ir fizinių asmenų, taip pat jų asociacijų, organizacijų arba grupių dalyvavimas teritorijų planavimo dokumento projekto rengimo procese.

Visuomenės dalyvavimo ataskaita – raštu pateiktas konsultavimosi ar svarstymo eigos ir rezultatų apibendrinimas ir priedai (skelbimų ir pranešimų tekstai, skelbimų spaudoje kopijos, viešo susirinkimo ar baigiamojo susirinkimo-konferencijos protokolas ir kita su teritorijų planavimo dokumento svarstymu susijusi medžiaga).

Kitos šiuose Nuostatuose vartojamos sąvokos atitinka Lietuvos Respublikos teritorijų planavimo įstatyme (Žin., 1995, Nr. 107-2391; 2004, Nr. 21-617) bei jo įgyvendinamuosiuose teisės aktuose ir Lietuvos Respublikos visuomenės informavimo įstatyme (Žin., 1996, Nr. 71-1706; 2006, Nr. 82-3254) pateiktų sąvokų apibrėžimus.

II. BENDROJI VISUOMENĖS DALYVAVIMO TERITORIJŲ PLANAVIMO PROCESE TVARKA

5. Teritorijų bendrojo, specialiojo ir detaliojo planavimo viešumą užtikrina šios procedūros:

5.1. visuomenės informavimas apie teritorijų planavimo dokumento projekto rengimo pradžią ir planavimo tikslus, apie tai, ar bus atliekamas strateginis pasekmių aplinkai vertinimas (toliau vadinama – SPAV) Planų ir programų strateginio pasekmių aplinkai vertinimo tvarkos apraše nustatyta tvarka; jeigu toks vertinimas neatliekamas, informuojama, kur galima susipažinti su motyvais, kodėl neatliekamas SPAV; detaliųjų planų rengimo atveju stendo su šiame punkte nurodyta informacija prie planuojamos teritorijos įrengimas;

5.2. konsultavimasis su suinteresuota visuomene (rengiant nacionalinio ir regiono lygmenų teritorijų planavimo dokumentus):

5.2.1. konsultacijos dėl rengiamų teritorijų planavimo dokumento sprendinių, supažindinimas su koncepcijos stadijoje rengiamais teritorijų planavimo dokumento sprendiniais, jų alternatyvomis, taip pat su SPAV ataskaita (jeigu SPAV buvo atliktas nustatytąja tvarka);

5.2.2. skelbimas visuomenės informavimo priemonėse apie parengtą teritorijų planavimo dokumento projektą, susipažinimo su juo ir svarstymo tvarką, vietą ir laiką, viešos ekspozicijos vietą ir laiką;

5.2.3. supažindinimas su parengtais teritorijų planavimo dokumento sprendiniais, teritorijų planavimo dokumento sprendinių poveikio vertinimo ataskaita, taip pat su SPAV ataskaita (jeigu SPAV buvo atliktas nustatytąja tvarka);

5.2.4. vieša ekspozicija;

5.2.5. baigiamasis susirinkimas-konferencija;

5.3. viešas svarstymas (rengiant rajono ir vietovės lygmenų bendrojo, specialiojo ir detaliojo teritorijų planavimo dokumentų projektus):

5.3.1. supažindinimas su koncepcijos stadijoje rengiamais teritorijų planavimo dokumento sprendiniais, jų alternatyvomis, taip pat su SPAV ataskaita (jeigu SPAV buvo atliktas nustatytąja tvarka);

5.3.2. skelbimas apie parengto teritorijų planavimo dokumento projekto viešo svarstymo tvarką, vietą ir laiką visuomenės informavimo priemonėse, o detaliojo planavimo atveju – ir prie planuojamos teritorijos įrengtame stende;

5.3.3. supažindinimas su parengtais teritorijų planavimo dokumento sprendiniais, teritorijų planavimo dokumento sprendinių poveikio vertinimo ataskaita, taip pat su SPAV ataskaita (jeigu SPAV buvo atliktas nustatytąja tvarka);

5.3.4. vieša ekspozicija;

5.3.5. viešas susirinkimas;

5.4. informavimas visuomenės informavimo priemonėse apie teritorijų planavimo dokumento projekto patvirtinimą Lietuvos Respublikos teritorijų planavimo įstatymo nustatyta tvarka.

6. Planavimo organizatorius paskelbia apie konsultavimosi ir viešo svarstymo procedūras atitinkamose visuomenės informavimo priemonėse ne vėliau kaip prieš 10 darbo dienų iki jų pradžios, nurodydamas jų atlikimo vietą ir laiką. Planavimo organizatorius gali atlikti papildomus viešumą užtikrinančių procedūrų veiksmus: apklausą dėl teritorijų planavimo dokumento sprendinių, jų pristatymą visuomenės informavimo priemonėse, susitikimus su suinteresuota visuomene, pavienėmis visuomenės grupėmis ir panašiai.

7. Pasiūlymus dėl teritorijų planavimo dokumento projekto visuomenė gali teikti planavimo organizatoriui raštu per visą teritorijų planavimo dokumento rengimo laikotarpį iki viešo susirinkimo ir jo metu, taip pat konsultavimosi metu (rekomenduojama pasiūlymų teikimo forma pateikta šių Nuostatų 1 priede). Planavimo organizatorius privalo registruoti teikiamus pasiūlymus.

8. Visus gautus pasiūlymus planavimo organizatorius kartu su plano rengėju išnagrinėja, apsvarsto, įvertina ir priima arba atmeta. Sprendimus dėl pritarimo pasiūlymams ar jų atmetimo priima planavimo organizatorius.

9. Planavimo organizatorius pasiūlymus dėl vietovės lygmens detaliųjų ir specialiųjų planų pateikusiems asmenims atsako raštu ne vėliau kaip per 20 darbo dienų, o pasiūlymus dėl bendrųjų planų ir aukštesnio nei vietovės lygmens, specialiųjų planų sprendinių pateikusiems asmenims atsako raštu ne vėliau kaip per 30 darbo dienų po pasiūlymų gavimo dienos. Atmesdamas pasiūlymą, planavimo organizatorius nurodo pasiūlymo atmetimo motyvą.

10. Atlikus teritorijų planavimo viešumą užtikrinančias procedūras, planavimo organizatorius parengia priimtus ir motyvuotai atmestus pasiūlymus apibendrinančią medžiagą, kurią kartu su parengtu teritorijų planavimo dokumento projektu teikia teritorijų planavimo dokumentą derinančioms institucijoms. Visuomenės dalyvavimo ataskaita kartu su suderintu teritorijų planavimo dokumento projektu pateikiama valstybinės teritorijų planavimo priežiūros institucijai.

11. Dėl reikšmingas pasekmes aplinkai patirsiančios Europos Sąjungos valstybės narės institucijų bei visuomenės informavimo išsamios tvarkos susitariama tarpvalstybinių konsultacijų metu. Tokia tvarka turi užtikrinti, kad Europos Sąjungos valstybės narės, galinčios patirti reikšmingas pasekmes aplinkai, institucijos ir visuomenė būtų informuotos apie galimybes pateikti savo nuomonę dėl numatomo priimti sprendimo, apie priimtą sprendimą bei apie tai, kur galima išsamiai susipažinti su patvirtintu teritorijų planavimo dokumentu, su motyvais, lėmusiais sprendinių alternatyvos pasirinkimą, bei su teritorijų planavimo dokumento įgyvendinimo pasekmių monitoringo priemonėmis, taip pat su informacija apie tai, kaip į teritorijų planavimo dokumentą buvo integruoti aplinkos apsaugos klausimai, kaip buvo atsižvelgta į SPAV ataskaitoje pateiktą informaciją, SPAV subjektų išvadas, visuomenės pasiūlymus ir tarpvalstybinių konsultacijų, jeigu tokios vyko, rezultatus.

III. NACIONALINIO IR REGIONO LYGMENŲ TERITORIJŲ PLANAVIMO DOKUMENTŲ VIEŠUMAS

12. Valstybės teritorijos bendrojo (generalinio) plano, nacionalinio lygmens specialiųjų planų ir regiono lygmens apskričių teritorijų bendrųjų (generalinių) ir specialiųjų planų rengimo viešumą užtikrina šių Nuostatų 5 punkte (išskyrus 5.3 punktą) nurodytos procedūros.

13. Planavimo organizatorius paskelbia šių Nuostatų 5.1 punkte nurodytą informaciją apie pradedamo rengti teritorijų planavimo dokumento projektą (kartu nurodo, kam ir kokiu adresu visuomenė gali teikti pasiūlymus, taip pat planavimo organizatoriaus, plano rengėjo adresus ir telefonus, elektroninio pašto ir interneto tinklalapio adresus) šiose visuomenės informavimo priemonėse:

13.1. valstybės valdymo institucijų sprendimus dėl nacionalinio lygmens teritorijų planavimo dokumentų rengimo – oficialiame leidinyje „Valstybės žinios“ ir šių institucijų interneto tinklalapiuose;

13.2. valstybės valdymo institucijų sprendimus dėl regiono lygmens teritorijų planavimo dokumentų rengimo – regiono laikraštyje ir šių institucijų interneto tinklalapiuose.

14. Planavimo organizatorius ir plano rengėjas su suinteresuota visuomene konsultuojasi dėl rengiamų teritorijų planavimo dokumento sprendinių, supažindina ją su koncepcijos rengimo stadijoje rengiamais teritorijų planavimo dokumento sprendiniais, jų alternatyvomis ir SPAV ataskaita (jeigu SPAV buvo atliktas nustatytąja tvarka). Sprendinių alternatyvas ir SPAV ataskaitą paskelbia planavimą organizavusios institucijos interneto tinklalapyje, be to, informuoja apie visuomenės galimybes teikti pasiūlymus.

15. Parengus teritorijų planavimo dokumento projektą, planavimo organizatorius:

15.1. paskelbia šių Nuostatų 13 punkte nurodytose visuomenės informavimo priemonėse informaciją apie tai, kur ir kada vyks teritorijų planavimo dokumento sprendinių vieša ekspozicija, konsultavimasis su suinteresuotomis organizacijomis dėl sprendinių, taip pat baigiamojo susirinkimo-konferencijos datą ir vietą, kam ir kokiu adresu galima teikti pasiūlymus dėl rengiamo teritorijų planavimo dokumento projekto. Skelbime nurodomi planavimo organizatoriaus ir plano rengėjo adresai ir telefonai, elektroninio pašto ir interneto tinklalapio adresai;

15.2. ne vėliau kaip prieš 10 darbo dienų iki svarstymo procedūrų pradžios raštu informuoja suinteresuotas valstybės institucijas, įstaigas ir organizacijas, kurios raštu pareiškė ketinimą dalyvauti konsultavimosi procedūrose, bei apskričių, kurios yra planuojamoje teritorijoje ar ribojasi su planuojama teritorija, viršininkų administracijas, taip pat planuojamoje teritorijoje esančių savivaldybių administracijas apie supažindinimo su parengtu teritorijų planavimo dokumento projektu procedūras;

15.3. susipažinti su parengtu nacionalinio, regiono lygmens bendrojo ir specialiojo teritorijų planavimo dokumento projektu skiria ne trumpesnį kaip 2 mėnesių laikotarpį, iš jo ne mažiau kaip mėnesį – viešai ekspozicijai. Šiuo laikotarpiu planavimo organizatorius supažindina visuomenę su parengtais teritorijų planavimo dokumento sprendiniais, teritorijų planavimo dokumento sprendinių poveikio vertinimo ataskaita ir pateikia SPAV ataskaitą;

15.4. pasibaigus susipažinti skirtam laikotarpiui, rengia baigiamąjį susirinkimą- konferenciją.

16. Apie valstybės teritorijos bendrojo (generalinio) plano, nacionalinio lygmens specialiųjų planų ir regiono lygmens apskričių teritorijų bendrųjų (generalinių) ir specialiųjų planų patvirtinimą skelbiama Lietuvos Respublikos teritorijų planavimo įstatymo nustatyta tvarka.

IV. RAJONO LYGMENS TERITORIJŲ PLANAVIMO DOKUMENTŲ VIEŠUMAS

17. Savivaldybės ar jos dalies teritorijų bendrojo ir specialiojo planavimo dokumentų projektų rengimo viešumas užtikrinamas atliekant šių Nuostatų 5 punkte (išskyrus 5.2 punktą) nurodytas procedūras.

18. Planavimo organizatorius šių Nuostatų 5.1 punkte nurodytą informaciją apie pradedamą rengti teritorijų planavimo dokumento projektą skelbia vietos laikraštyje, savivaldybės interneto tinklalapyje ir seniūnijų, kuriose yra planuojama teritorija, skelbimų lentose. Kartu jis nurodo, kam ir kokiu adresu teikti pasiūlymus, pateikia planavimo organizatoriaus, plano rengėjo adresus ir telefonus, elektroninio pašto ir interneto tinklalapio adresus.

19. Planavimo organizatorius supažindina visuomenę su koncepcijos stadijoje rengiamais teritorijų planavimo dokumento sprendiniais, jų alternatyvomis, SPAV ataskaita, paskelbia atitinkamą informaciją savivaldybės interneto tinklalapyje, be to, informuoja apie visuomenės galimybes teikti pasiūlymus.

20. Parengus teritorijų planavimo dokumento projektą, planavimo organizatorius:

20.1. paskelbia vietos laikraštyje, savivaldybės interneto tinklalapyje ir seniūnijų, kuriose yra planuojama teritorija, skelbimų lentose informaciją visuomenei apie galimybes susipažinti su teritorijų planavimo dokumento sprendiniais, teritorijų planavimo dokumento sprendinių poveikio vertinimo ataskaita, nurodo viešos ekspozicijos ir viešo susirinkimo vietą ir laiką, pasiūlymų priėmimo tvarką. Skelbime taip pat nurodomi planavimo organizatoriaus ir plano rengėjo adresai ir telefonai, elektroninio pašto ir interneto tinklalapio adresai;

20.2. informuoja raštu suinteresuotas valstybės ir savivaldybės institucijas, įstaigas ir organizacijas, raštu pareiškusias apie ketinimą dalyvauti viešo svarstymo procedūrose, taip pat savivaldybes, kurios ribojasi su planuojama teritorija, apie parengto teritorijų planavimo dokumento viešo svarstymo procedūras ne vėliau kaip prieš 10 darbo dienų iki jų pradžios;

20.3. raštu praneša apie viešo svarstymo procedūras žemės sklypų valdytojams ir naudotojams jų deklaruotos gyvenamosios vietos ar buveinės adresu, jeigu pagal rengiamus savivaldybės lygmens specialiojo ar detaliojo plano sprendinius jų žemės sklypas rezervuojamas svarbiems valstybės, apskrities ar savivaldybės objektams plėtoti arba jeigu numatoma pakeisti jo pagrindinę tikslinę žemės naudojimo paskirtį, naudojimo būdą ar pobūdį;

20.4. supažindinti su parengto teritorijų planavimo dokumento projektu skiria ne trumpesnį kaip mėnesio laikotarpį, jo metu surengia ne mažiau kaip 15 darbo dienų trunkančią teritorijų planavimo dokumento sprendinių viešą ekspoziciją. Šiuo laikotarpiu visuomenė supažindinama su rengiamais sprendiniais, teritorijų planavimo dokumento sprendinių poveikio vertinimo ataskaita, SPAV ataskaita pateikiama visuomenei (jeigu SPAV buvo atliktas nustatytąja tvarka).

21. Pasibaigus susipažinimo su sprendiniais laikotarpiui, planavimo organizatorius parengtus teritorijų planavimo dokumento sprendinius, juos iliustruojančią medžiagą, teritorijų planavimo dokumento sprendinių poveikio vertinimo ataskaitą, informaciją apie gautus pasiūlymus ir SPAV rezultatus (jeigu SPAV buvo atliktas nustatytąja tvarka) pristato visuomenei viešame susirinkime šių Nuostatų 27–31 punktuose nustatyta tvarka.

22. Apie teritorijų planavimo dokumento patvirtinimą skelbiama Lietuvos Respublikos teritorijų planavimo įstatymo nustatyta tvarka.

V. VIETOVĖS LYGMENS TERITORIJŲ PLANAVIMO DOKUMENTŲ VIEŠUMAS

23. Savivaldybės teritorijos dalies (žemės sklypo ar jų grupės) detaliųjų ir specialiųjų planų viešumas užtikrinamas atliekant šių Nuostatų 5 punkte (išskyrus 5.2 punktą) nurodytas procedūras.

24. Planavimo organizatorius:

24.1. vietos laikraštyje, savivaldybės interneto tinklalapyje ir seniūnijos, kurioje numatytas planavimas, skelbimų lentoje skelbia informaciją apie pradedamą rengti detalųjį ar specialųjį planą (planavimo tikslai, planuojamas žemės sklypo būdas ir pobūdis, informacija apie numatomus statyti statinius, rengimo terminai, pasiūlymų teikimo tvarka, viešo svarstymo procedūrų vieta ir laikas, planavimo organizatoriaus ir plano rengėjo adresai ir telefonai, elektroninio pašto ir interneto tinklalapio adresai);

24.2. žemės sklypo ar jų grupės detaliojo planavimo atveju Detaliųjų planų rengimo taisyklėse, patvirtintose aplinkos ministro 2004 m. gegužės 3 d. įsakymu Nr. D1-239 (Žin., 2004, Nr. 79-2809; 2006, Nr. 114-4364), nustatyta tvarka prie planuojamos teritorijos įrengia stendą su šių Nuostatų 24.1 punkte nurodyta informacija;

24.3. raštu pateikia šių Nuostatų 24.1 punkte nurodytą informaciją planuojamos teritorijos žemės sklypų valdytojams ir naudotojams, taip pat planuojamos teritorijos kaimyninių žemės sklypų valdytojams ir naudotojams jų deklaruotos gyvenamosios vietos ar buveinės adresu;

24.4. tuo atveju, kai planuojamoje teritorijoje ar kaimyniniame sklype yra daugiabutis namas, raštu informuoja daugiabučio namo savininkų bendriją ar daugiabučio namo patalpų savininkų jungtinės veiklos sutarties dalyvių įgaliotą atstovą, ar butų ir kitų patalpų savininkų bendrosios nuosavybės administratorių, kuris turi paskelbti šią informaciją (skelbimų lentose) namo gyventojams per 3 dienas nuo informuojamojo rašto gavimo datos.

25. Parengus teritorijų planavimo dokumento projektą, planavimo organizatorius:

25.1. jeigu pasikeitė šių Nuostatų 24.1 punkte nurodyta informacija, apie svarstymo procedūras informuoja vietos laikraštyje, seniūnijos, kurioje yra planuojama teritorija, skelbimų lentoje, savivaldybės interneto tinklalapyje, detaliojo planavimo atveju – ir prie planuojamos teritorijos įrengtame stende;

25.2. raštu praneša apie svarstymo procedūras planuojamos teritorijos žemės sklypų valdytojams ir naudotojams jų deklaruotos gyvenamosios vietos ar buveinės adresu tais atvejais, kai pagal detaliojo ar specialiojo plano sprendinius žemės sklypas (sklypai) rezervuojamas (-i) svarbiems valstybės, apskrities ar savivaldybės objektams plėtoti arba numatoma pakeisti jo (jų) pradinę tikslinę žemės naudojimo paskirtį, naudojimo būdą ar pobūdį;

25.3. skiria ne trumpesnį kaip 20 darbo dienų laikotarpį susipažinti su parengtu teritorijų planavimo dokumentu. Tuo metu surengiama vieša ekspozicija, kurios trukmė – ne mažiau kaip 10 darbo dienų. Rekomenduojama viešą ekspoziciją rengti seniūnijos, kurioje yra planuojama teritorija, ar savivaldybės skirtose patalpose;

25.4. supažindina visuomenę su parengtu detaliuoju ar specialiuoju planu, teritorijų planavimo dokumento sprendinių poveikio vertinimo ataskaita ir SPAV ataskaita (jeigu SPAV buvo atliktas nustatytąja tvarka);

25.5. pasibaigus laikotarpiui, skirtam susipažinti su teritorijų planavimo dokumento projektu, parengtus detaliojo ar specialiojo plano sprendinius ir teritorijų planavimo dokumento sprendinių poveikio vertinimo ataskaitą ir SPAV ataskaitą (jeigu SPAV buvo atliktas nustatytąja tvarka) pristato viešame susirinkime šių Nuostatų 27–31 punktuose nustatyta tvarka.

26. Apie detaliojo ar specialiojo plano patvirtinimą skelbiama Lietuvos Respublikos teritorijų planavimo įstatymo nustatyta tvarka.

VI. VIEŠAS SUSIRINKIMAS

27. Planavimo organizatorius viešą susirinkimą rengia praėjus šių Nuostatų 20.4 ir 25.3 punktuose nustatytam susipažinimo su teritorijų planavimo dokumento projektu laikotarpiui šių Nuostatų 20.1, 24.1 ir 25.1 punktuose minimame skelbime nurodytu laiku ir nurodytoje vietoje. Susirinkimo vieta ir laikas gali būti patikslinti ta pačia tvarka, kaip buvo apie jį skelbta (pranešta), bet ne vėliau kaip prieš 10 darbo dienų iki viešo susirinkimo pradžios.

28. Viešam susirinkimui pateikiamas parengtas savivaldybės teritorijos (ar jos dalies) bendrojo, specialiojo ar detaliojo teritorijų planavimo dokumento projektas, kita sprendinius iliustruojanti medžiaga, teritorijų planavimo dokumento sprendinių poveikio vertinimo ataskaita ir SPAV ataskaita (jeigu SPAV buvo atliktas nustatytąja tvarka).

29. Viešo susirinkimo dalyvius ar jų įgaliotus asmenis, taip pat susirinkimo metu teikiamus jų pasiūlymus registruoja planavimo organizatoriaus įgaliotas asmuo, sudarydamas viešo susirinkimo dalyvių sąrašą (pagal šių Nuostatų 2 priede pateiktą formą). Šį sąrašą pasirašo planavimo organizatorius ar jo įgaliotas asmuo.

30. Viešam susirinkimui pirmininkauja planavimo organizatorius arba jo įgaliotas asmuo. Jeigu per valandą po nustatytos susirinkimo pradžios niekas neatvyksta, laikoma, kad viešo susirinkimo procedūra atlikta. Tai įforminama protokolu. Planavimo organizatorius prireikus surengia viešą susirinkimą pakartotinai šių Nuostatų nustatyta tvarka.

31. Viešo susirinkimo protokolas surašomas ne vėliau kaip per 3 darbo dienas po susirinkimo, protokolą pasirašo planavimo organizatorius ar jo įgaliotas asmuo. Prie protokolo pridedamas viešo susirinkimo dalyvių sąrašas. Planavimo organizatorius turi užtikrinti galimybes svarstymu suinteresuotiems asmenims susipažinti su protokolu, išskyrus viešai neskelbiamą informaciją apie dalyvių asmens duomenis.

VII. SUPAPRASTINTA VISUOMENĖS DALYVAVIMO TERITORIJŲ PLANAVIMO PROCESE TVARKA

32. Supaprastinta visuomenės dalyvavimo teritorijų planavimo procese tvarka – tai tokia tvarka, kai sutrumpinama viešumą užtikrinančių procedūrų trukmė ir taikomos ne visos šių Nuostatų 5 punkte nurodytos viešumą užtikrinančios procedūros (apie pradedamą rengti detaliojo ar specialiojo plano projektą neskelbiama vietos spaudoje, neįrengiamas stendas, nerengiama vieša ekspozicija, nešaukiamas viešas susirinkimas).

33. Supaprastinta visuomenės dalyvavimo teritorijų planavimo procese tvarka taikoma Lietuvos Respublikos teritorijų planavimo įstatymo 22 straipsnio 8 dalyje nurodytiems detaliesiems planams, žemėvaldų planams (projektams) ir specialiesiems planams, kurie pagal Lietuvos Respublikos teritorijų planavimo įstatymo 16 straipsnio 3 dalį rengiami atitinkamose specialiųjų planų rengimo taisyklėse nustatyta supaprastinta (t. y. paprastesne) tvarka. Supaprastinta tvarka detalieji ir specialieji planai svarstomi su planuojamos teritorijos kaimyninių žemės sklypų valdytojais ir naudotojais ir laikomasi šių reikalavimų:

33.1. Planavimo organizatorius apie supaprastinta tvarka rengiamą specialųjį ar detalųjį planą skelbia savivaldybės interneto tinklalapyje ir raštu informuoja planuojamos teritorijos kaimyninių žemės sklypų valdytojus ir naudotojus jų deklaruotos gyvenamosios vietos ar buveinės adresais, nurodydamas galimybes susipažinti su parengtu teritorijų planavimo dokumentu, arba su šiuo dokumentu supažindina juos asmeniškai.

33.2. Jeigu planuojamos teritorijos kaimyninių žemės sklypų valdytojų ir naudotojų negalima surasti Nekilnojamojo turto registre nurodytais jų deklaruotos gyvenamosios vietos ar buveinės adresais, planavimo organizatorius turi paskelbti informaciją apie rengiamą teritorijų planavimo dokumentą vietos laikraštyje ir savivaldybės interneto tinklalapyje.

33.3. Susipažinti su specialiuoju ar detaliuoju planu skiriamas ne trumpesnis kaip 10 darbo dienų laikotarpis. Rekomenduojama su planu supažindinti seniūnijos ar savivaldybės patalpose.

33.4. Susipažinimo laikotarpiu planavimo organizatorius privalo registruoti pasiūlymus dėl plano sprendinių, juos išnagrinėti ir raštu atsakyti pasiūlymus pateikusiems asmenims per savaitę po susipažinimo laikotarpio pabaigos.

34. Planavimo organizatorius parengtą specialųjį ar detalųjį planą ir dokumentus, įrodančius, kad planuojamos teritorijos kaimyninių žemės sklypų valdytojai ir/ar naudotojai buvo informuoti apie galimybes susipažinti su detaliojo ar specialiojo plano sprendiniais (skelbimo savivaldybės interneto tinklalapyje, skelbimų ir išsiųstų registruotų laiškų kopijos, kvitai), teikia derinančioms institucijoms ir teritorijų planavimo priežiūros institucijai išvadoms dėl projekto tvirtinimo tikslingumo pareikšti.

35. Apie detaliojo ar specialiojo plano patvirtinimą skelbiama Lietuvos Respublikos teritorijų planavimo įstatymo nustatyta tvarka.

VIII. TERITORIJŲ PLANAVIMO DOKUMENTŲ SPRENDINIŲ APSKUNDIMAS

36. Asmenys gautą atsakymą, kad į jų pateiktus pasiūlymus neatsižvelgta parengtame teritorijų planavimo dokumente, gali apskųsti valstybinę teritorijų planavimo priežiūrą vykdančiai institucijai per mėnesį nuo jiems išsiųsto laiško (atsakymo į pateiktą pasiūlymą) gavimo dienos.

37. Skundai dėl teritorijų planavimo dokumentų sprendinių pateikiami valstybinės teritorijų planavimo priežiūros institucijoms pagal kompetenciją, nustatytą Teritorijų planavimo ir statybos valstybinės priežiūros nuostatų, patvirtintų Lietuvos Respublikos Vyriausybės 1997 m. balandžio 16 d. nutarimu Nr. 370 (Žin., 1997, Nr. 34-851; 2004, Nr. 109-4075), 3 punkte.

______________

Visuomenės dalyvavimo teritorijų

planavimo procese nuostatų

1 priedas

(Pasiūlymo teikimo raštu formos pavyzdys)

_

_

(planavimo organizatoriui ar jo įgaliotam asmeniui)

PASIŪLYMAS

_________ Nr.__________

(data)

______________________

(parengimo vieta)

_

(pasiūlymo antraštė)

Projekto pavadinimas

_

Planuojamos teritorijos vietovė (adresas)

_

Pasiūlymą teikiančio asmens ir jo įgalioto asmens (jeigu toks yra) vardai ir pavardės

_

_

Pasiūlymą teikiančio asmens gyvenamoji vieta arba, jeigu pasiūlymą teikia juridinis asmuo,

jo buveinės adresas

_

Aplinkybės, kuriomis pagrindžiamas pasiūlymas, ir jas patvirtinantys įrodymai

_

_

_

_

_

_

Priedai: 1.

2.

3. (ir t. t.)

Pasiūlymą teikiantis asmuo

(ar jo įgaliotas asmuo)	(Parašas)	(Vardas ir pavardė)

______________

Visuomenės dalyvavimo teritorijų

planavimo procese nuostatų

2 priedas

(Viešo susirinkimo dalyvių sąrašo formos pavyzdys)

_

_

(teritorijų planavimo dokumento projekto pavadinimas)

_

(vieta, data, tikslus laikas – valanda)

VIEŠO SUSIRINKIMO DALYVIAI

Eil. Nr.	Vardas ir pavardė	Adresas, telefono numeris/atstovaujama institucija, pareigos, adresas, telefono numeris	Parašas	Pasiūlymo registracijos numeris

Planavimo organizatorius

(ar jo įgaliotas asmuo)	(Parašas)	(Vardas ir pavardė)

______________